Document ID: 32009R0719

KOMISIJAS REGULA (EK) Nr. 719/2009
(2009. gada 6. augusts),
ar ko groza Regulu (EK) Nr. 1251/2008 attiecībā uz to trešo valstu un teritoriju sarakstu, no kurām atļauts Kopienā ievest dažus vēžveidīgos un dekoratīvos ūdensdzīvniekus
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 24. oktobra Direktīvu 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (1), un jo īpaši tās 22. pantu,
tā kā:
(1)
Direktīvā 2006/88/EK noteiktas dzīvnieku veselības prasības, kas piemērojamas akvakultūras dzīvnieku un to produktu laišanai tirgū, ievešanai un tranzītam caur Kopienu. Direktīvā paredzēts, ka akvakultūras dzīvniekus un to produktus ieved Kopienā tikai no tām trešām valstīm vai trešo valstu daļām, kas ir iekļautas sarakstā, kuru izveido un atjaunina saskaņā ar direktīvā minēto kārtību.
(2)
11. pantā Komisijas 2008. gada 12. decembra Regulā (EK) Nr. 1251/2008, ar ko īsteno Padomes Direktīvu 2006/88/EK attiecībā uz nosacījumiem un sertifikācijas prasībām par akvakultūras dzīvnieku un to produktu laišanu tirgū un ievešanu Kopienā un nosaka pārnēsātājsugu sarakstu (2), paredzēti noteikumi, kas piemērojami tādu dekoratīvu ūdensdzīvnieku importam, kuri paredzēti slēgtām dekoratīvo dzīvnieku iekārtām.
(3)
Saskaņā ar minētās regulas 11. panta 2. punktu dalībvalstis var dot atļauju importēt dekoratīvās zivis, kas nav no tādām sugām, kuras ir uzņēmīgas pret kādu no Direktīvas 2006/88/EK IV pielikuma II daļā norādītajām slimībām, un dekoratīvos gliemjus un dekoratīvos vēžveidīgos, kas paredzēti slēgtām dekoratīvo dzīvnieku iekārtām, vienīgi no tām trešām valstīm vai teritorijām, kuras ir Pasaules Dzīvnieku veselības organizācijas (OIE) dalībnieces. Ar šo noteikumu nodrošina, ka visiem OIE dalībniekiem ir pieejami attiecīgie epidemioloģijas dati, kas saistīti ar minētajiem dzīvniekiem.
(4)
Regulas (EK) Nr. 1251/2008 III pielikumā ir noteikts tādu trešo valstu, teritoriju, zonu vai iecirkņu saraksts, no kuriem atļauts importēt audzēšanai, audzētavām makšķerēšanai un atklātām dekoratīvu dzīvnieku iekārtām paredzētus akvakultūras dzīvniekus un dekoratīvās zivis, kuras ir uzņēmīgas pret vienu vai vairākām Direktīvas 2006/88/EK IV pielikuma II daļā norādītajām slimībām un kuras paredzētas slēgtām dekoratīvo dzīvnieku iekārtām.
(5)
Klusā okeāna kopienas sekretariāts (SPC) ir starptautiska organizācija, kas sniedz tehnisku atbalstu, politisku padomu, apmācību un pētniecības iespējas 22 Klusā okeāna salu valstīm un teritorijām tādās jomās kā veselība, cilvēka attīstība, lauksaimniecība, mežsaimniecība un zivsaimniecība. Dažas SPC dalībvalstis un teritorijas nav OIE dalībnieces.
(6)
OIE un SPC 1999. gada septembrī noslēdza nolīgumu. Saskaņā ar šo nolīgumu SPC jāaicina savi dalībnieki, kuri nav OIE dalībnieki, piedalīties OIE informācijas tīklā par dzīvnieku veselību un ūdensdzīvnieku veselību.
(7)
Šā nolīguma pielikumā, kuru SPC un OIE noslēdza 2003. gada 10. aprīlī, ir paredzēti nosacījumi abu pušu sadarbībai, lai izstrādātu, uzturētu un izplatītu dzīvnieku veselības informācijas reģionālo sistēmu Klusā okeāna salu valstīm un to teritorijām.
(8)
Ar 2009. gada 31. marta un 2009. gada 30. aprīļa vēstuli SPC informēja Komisiju, ka SPC dalībnieki, kuri nav OIE dalībnieki, no 2009. gada maija saskaņā ar OIE kritērijiem var augšuplādēt attiecīgo informāciju par slimībām OIE Pasaules Dzīvnieku veselības informācijas sistēmā.
(9)
Tādēļ ir lietderīgi grozīt Regulas (EK) Nr. 1251/2008 11. panta 2. punktu, lai atļautu importēt dekoratīvās zivis, kuras nav uzņēmīgas pret kādu no Direktīvas 2006/88/EK IV pielikuma II daļā norādītajām slimībām, un dekoratīvos gliemjus un dekoratīvos vēžveidīgos, kas paredzēti slēgtām dekoratīvo dzīvnieku iekārtām, arī no tām trešām valstīm vai teritorijām, kuras nav OIE dalībnieces, bet kurām ir oficiāla vienošanās ar šo organizāciju par līdzdalību tās dzīvnieku veselības un ūdensdzīvnieku veselības informācijas tīklā.
(10)
Amerikas Savienotās Valstis ir apstiprinājušas, ka Puertoriko, ASV Virdžīnu sala, ASV Samoa, Guama un Ziemeļu Marianas salas tiek uzskatītas par ASV teritoriju, un ASV kompetentā iestāde ir atbildīga par dzīvnieku slimību paziņošanu OIE.
(11)
Turklāt attiecīgi jāgroza minētās regulas III pielikums, iekļaujot attiecīgos SPC dalībniekus.
(12)
Saskaņā ar Padomes 1991. gada 28. janvāra Direktīvu 91/67/EEK, kura attiecas uz dzīvnieku veselības nosacījumiem, ar ko reglamentē akvakultūras dzīvnieku un produktu laišanu tirgū (3), dalībvalstīm bija jānodrošina, ka akvakultūras dzīvnieku un produktu importam no trešām valstīm piemēro nosacījumus, kas ir vismaz līdzvērtīgi tiem, kurus piemēro Kopienas produktu ražošanai un laišanai tirgū.
(13)
Kamēr Direktīva 91/67/EEK bija spēkā, no Amerikas Savienotajām Valstīm uz dalībvalstīm bija atļauts importēt audzēšanai, audzētavām makšķerēšanai un atklātām dekoratīvu dzīvnieku iekārtām paredzētus vēžveidīgos. Minēto direktīvu atcēla un aizstāja ar Direktīvu 2006/88/EK, ar kuru saskaņoja dzīvnieku veselības prasības šādam importam.
(14)
Regulas (EK) Nr. 1251/2008 20. panta 3. punkta b) apakšpunktā ir noteikts pārejas posms, kurā var turpināt importēt audzēšanai, audzētavām makšķerēšanai un atklātām dekoratīvu dzīvnieku iekārtām paredzētu vēžveidīgo sūtījumus atbilstoši kārtībai, kas bija noteikta, pirms spēkā stājās Direktīva 2006/88/EK. Minētais pārejas posms beidzas 2009. gada 30. jūnijā.
(15)
Tādēļ Amerikas Savienotās Valstis jāiekļauj Regulas (EK) Nr. 1251/2008 III pielikumā, kamēr tiks pabeigtas pārbaudes uz vietas, ko veic saskaņā ar Direktīvu 2006/88/EK, lai pārbaudītu atbilstību Kopienas noteikumiem par ūdensdzīvnieku veselību.
(16)
Tāpēc attiecīgi jāgroza Regulas (EK) Nr. 1251/2008 III pielikums.
(17)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1251/2008 groza šādi.
1)
Regulas 11. panta 2. punktu aizstāj ar šādu punktu:
“2. Dekoratīvās zivis, kas nav no tādām sugām, kuras ir uzņēmīgas pret kādu no Direktīvas 2006/88/EK IV pielikuma II daļā norādītajām slimībām, un dekoratīvos gliemjus un dekoratīvos vēžveidīgos, kas paredzēti slēgtām dekoratīvo dzīvnieku iekārtām, importē Kopienā vienīgi no trešām valstīm un teritorijām, kuras
a)
ir Pasaules Dzīvnieku veselības organizācijas (OIE) dalībnieces; vai
b)
ir iekļautas III pielikumā un kurām ir oficiāla vienošanās ar OIE par to, ka tās šīs organizācijas dalībniekiem regulāri sniegs informāciju par dzīvnieku veselības stāvokli.”
2)
Regulas III pielikumu aizstāj ar šīs regulas pielikuma tekstu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2009. gada 1. oktobra.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 6. augustā

Labels: 1
5
20
0
3
7
6
15